## Γειά σας, παιδιά! Ελπίζω να είσαστε καλά και να απολαμβάνετε τη θαλπωρή του σπιτιού σας.

## Το λογοτεχνικό βιβλίο (δεύτερο στη σειρά) το διαβάσατε;

## Στο πλαίσιο της Θ.Ε. της ποίησης θα θυμηθούμε βασικές διαφορές μεταξύ της παραδοσιακής και της μοντέρνας ποίησης. Επισυνάπτω στο κείμενο που θα μελετήσετε έναν σχετικό πίνακα.

## Εσείς, αφού διαβάσετε τα δύο ποιήματα, ένα από την παραδοσιακή και ένα από τη μοντέρνα ποίηση, θα εντοπίσετε τέσσερις (4) διαφορές τους με βάση τον πίνακα αυτόν.

## Επίσης, σε ένα τρίτο κείμενο μεγάλοι ποιητές καταγράφουν την άποψή τους για το τι είναι ποίηση. Αναζητήστε και εσείς στο διαδίκτυο ορισμούς της ποίησης και του ποιητή και καταγράψτε δύο (2).

##  Την εργασία σας θα μου τη στείλετε στο abouraki@sch.gr.

## Καλή συνέχεια! Να προσέχετε τον εαυτό σας και τους δικούς σας!

## Η Φιλόλογός σας

## Α. Μπουράκη

**Λογοτεχνία Α΄ Λυκείου, Παράδοση και Μοντερνισμός**

* **Δείγμα παραδοσιακής ποίησης:**

**Λορέντζος Μαβίλης:   «Μούχρωμα»**

Φυσάει τ' αεράκι μ' ανάλαφρη φόρα
και τες τριανταφυλλιές αργά σαλεύει·
στες καρδιές και στην πλάση βασιλεύει
ρόδινο σούρουπο, ώρα μυροφόρα,

χρυσή θυμητικών ονείρων ώρα,
που η ψυχή τη γαλήνη προμαντεύει,
την αιώνια γαλήνη, και αγναντεύει
σα για στερνή φορά κάθε της γνώρα

αξέχαστη· ξανθές κρινοτραχήλες
αγάπες, γαλανά βασιλεμένα
μάτια ογρά και φιλιά και ανατριχίλες

και δάκρυα· πλάνα δώρα ζηλεμένα
της ζήσης, που αχνοσβιέται και τελειώνει
σαν το θαμπό γιουλί που ολοένα λιώνει.

* **Δείγμα μοντέρνας ποίησης:**

**ΚΙΚΗ ΔΗΜΟΥΛΑ : «Εξακριβωμένα»**

Όσο μπορείς, Νεότητα, απόφευγε
την πείρα.
Είναι μια γριά ζηλότυπη, ανέραστη.
Μόνον ο χρόνος ο πολύς
τη γλυκοκοιτάζει.

Εκ πείρας σας μιλώ.
Μην την εμπιστεύεστε.
Ειλικρινής δεν είναι. Σας φανερώνει μόνο
όσα έχασε και σας τρομοκρατεί

όμως, τα μεγάλα κέρδη που της έφεραν
τα ηδονικά της λάθη τ΄αποσιωπά.
Επιμελώς στη μνήμη της τα κρύβει
κι αναπολώντας τα ξαναζεί.

Εκ πείρας σας μιλώ.
Τις προσφορές της πείρας μη δεχτείτε.
Δόλιες είναι αποβλέπουν
στην κερδοφόρα ανταλλαγή
ξερόχορτα σας δίνει και τον
ολάνθιστο αγρό σας αφαιρεί,

Κι όχι μόνο. Μες στην αναμπουμπούλα
που προκαλεί η κλέφτρα πάντα δοσοληψία
η πείρα κάθε τόσο αποσπά
όλο και μια φέτα χορταστική
απ΄ την πανσέληνό σας

στην έκλειψή της ρίχνοντας τα βάρη,

Εκ πείρας σας μιλώ.
Σοφή δεν είναι η πείρα
Απλώς έχασε τη δύναμη να σφάλλει.